Zhorjelc (SN/JaW). Přezcyłnje policija we wokrjesomaj Budyšin a Zhorjelc kontroluje, hač so wobydlerjo po postajenjach wo škiće před koronawirusom maja. To wobkrući na naprašowanje medijowy rěčnik Zhorjelskeje policajskeje direkcije Kai Siebenäuger. „Kolegojo a koleginy dźiwaja při tym na komunikaciju, wabja wo akceptancu za naprawy a sensibilizuja ludźi za płaćiwe prawidła. Hakle w druhej kročeli wuprajeja chłostanja.“ Přiwšěm zastojnicy zwěsćeja, zo so wjetšina po postajenjach ma.
W serbskich a dwurěčnych gmejnach a městach su wot spočatka decembra wjac hač 120 přeńdźenjow přećiwo škitnym naprawam koronawirusa dla zwěsćili. Najwjace z nimale sto bě jich we Wojerecach, w Rakecach wjac hač dźesać, w Njeswačidle nimale dwaceći a w Ralbičansko-Róžeńčanskej gmejnje znajmjeńša jedyn pad. „Detaile njemóžemy podać. W dalšich dwurěčnych gmejnach njejsmy dotal žane přeńdźenja zwěsćili. To pak awtomatisce njerěka, zo so wšitcy wobydlerjo po přepisach maja, ale zo dotal ničo zwěsćili njejsmy“, Kai Siebenäuger rozłoži.
szl_Latn szl_Latn